May 3, 2018 Постове в Филми	| 1
“Валериан и градът на хилядите планети” от Люк Бесон бе едно от най-интересните филмови предложения за миналата година, а по случай излизането му от EuropaCorp представиха на зрителите напълно безплатно една малко по-стара адаптация на тези прочути френски комикси. Става дума за анимационния сериал Valerian and Laureline: Time Jam, който е нарисуван от японци по френски сценарий през 2007-ма година, а крайният резултат е очарователен и заслужава да се види, нещо, което може да направите в YouTube.
Валериан е нахакан агент от организация, която следи реда в историята на човечеството, полетяло по неговото време в звездите. Наперен и влюбчив, той успява да оплеска тотално нещата още при първата си мисия, когато, изпратен като наблюдател в средновековна Франция, се намесва и променя миналото, за да спаси красивата жонгльорка Лорелин, без да е много ясно дали тя има нужда от помощта му. Крайният резултат от това е истинска катастрофа – когато се връща в своето време, Валериан открива, че планетата Земя я НЯМА! Изчезнала е, все едно никога не е била! Младежът е убеден, че спасението на Лорелин е виновно за това и потъва в отчаяние, но самоуверената девойка не смята, че оцеляването й е чак такава драма и повежда агента към Града на Хилядите планети, цивилизационен център на галактика, в която човечеството вече не съществува. На негово място като доминираща раса се е утвърдила цивилизацията Влагос – гнусни пипалести същества с амбицията за вселенско господство. И се оказва, че последните хора на света са единствените, които могат да застанат на пътя им…
Valerian and Laureline: Time Jam е изключително сладурска история с много симпатични герои и сюжет, който първоначално се развива в традицията на западната анимация – епизодични забавни приключения из чудновати светове, но постепенно се разгръща и накрая достига нивото на “Междузвездни войни”! Причината за това от една страна е в протагонистите – дръзкият, на моменти очарователно глупав Валериан и хитрата, но понякога уязвима Лорелин между които има страхотна химия (но те не смятат така), от друга в богатия кастинг от интригуващи персонажи – принцове и принцеси, предатели и извънземни, но най-вече в атмосферата, изградена с точната смес от перипетии, хумор, а когато се налага и драма. С продължителност от 40 епизода, това сериалче предлага много хубави емоции на зрителите и в някои отношения превъзхожда драматургично игралния филм, макар да няма зашеметяващата му визия. Ако търсите готино космическо пътешествие, Valerian and Laureline: Time Jam е точно за вас!
Тагове: валериан
Един коментар за Valerian and Laureline: Time Jam
July 29, 2018 в 6:00 PM
[…] агент Валериан, герой от френски комикси, анимационен сериал и игрален филм на Люк Бесон, записа втора победа за […]